นครหลวงคลอดกองทุนตราสารหนี้
บลจ.นครหลวงไทย เปิดขายกองทุนเปิดตราสารหนี้ในประเทศ ลงทุน 3 เดือน ผลตอบแทนประมาณ 1.50% ต่อปี
11 พ.ย. 2553

บลจ.นครหลวงไทย เปิดขายกองทุนเปิดตราสารหนี้ในประเทศ ลงทุน 3 เดือน ผลตอบแทนประมาณ 1.50% ต่อปี 
นายวิศิษฐ์  ชื่นรัตนกุล รักษาการหัวหน้าสายงานจัดการลงทุน บริษัทหลักทรัพย์จัดการกองทุน นครหลวงไทย เปิดเผยว่า บริษัทเปิดเสนอขายกองทุนตราสารหนี้ระยะสั้น กองทุนเปิดนครหลวงไทย ตราสารหนี้ 3 เดือน7/10 (NKT FIXIN3M7/10) ผลตอบแทนโดยประมาณ 1.50% ต่อปี (หลังหักค่าใช้จ่าย 0.228% ต่อปี) อายุโครงการประมาณ 3 เดือน มูลค่าโครงการ 500 ล้านบาท 
กองทุนมีนโยบายเน้นการลงทุนในตราสารแห่งหนี้ในประเทศ ได้แก่ ตั๋วเงินคลัง, พันธบัตรรัฐบาล หรือพันธบัตรธนาคารแห่งประเทศไทย สัดส่วนประมาณ 60% ของมูลค่าทรัพย์สินกองทุนสุทธิ และตั๋วแลกเงินธนาคารพาณิชย์ สัดส่วนประมาณ 40% ของมูลค่าทรัพย์สินกองทุนสุทธิ 
บริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุกองทุน (Auto Redemption) เหมาะสำหรับนักลงทุนที่ต้องการผลตอบแทนสูงกว่าเงินฝากธนาคารพาณิชย์ที่มีอายุตราสารใกล้เคียงกัน และรับความเสี่ยงได้ค่อนข้างต่ำ มูลค่าเงินลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ